Målet med å utlyse 25 millioner kroner til studenter som ønsker å starte opp en bedrift, er flere gründere og nye bedrifter basert på ideer fra studenter, skrier Forskningsrådet i en pressemelding

– Fremtidens arbeidsplasser vil bli skapt av mennesker som tør å ta en sjanse, og som satser på egne evner og ideer. Vi ønsker at flere studenter bruker kunnskapen de har fått gjennom utdanningen til å bli gründere, sier næringsminister Monica Mæland i pressemeldingen.

Kan få inntil 1 million

Den nye ordningen har fått navnet StudEnt. Forsknignsrådet ønsker at den både skal styrke entreprenørskapskulturen i universitets- og høgskolesektoren, og ønsker i tillegg at dette skal bidra til å øke antallet kunnskapsintensive arbeidsplasser i norge.

Gründere med nylig avlagt mastergrad kan få inntil en million kroner i løpet av et år. Pengene skal brukes til å jobbe fulltid med å realisere en idé etter avlagt mastergradseksamen. Midlene kommer fra en ekstrabevilgning fra Nærings- og fiskeridepartementet til Forny2020, som er Forskningsrådets program for å bringe resultater fra offentlig finansierte forskningsinstitusjoner fram til markedet. Første søknadsfrist er 18. mai i år, melder Forskningsrådet.